b'\n_START_ARTICLE_\nCessna 182 Skylane\n_START_SECTION_\nUtvikling\n_START_PARAGRAPH_\nCessna 182 ble lansert i 1956 som nesehjulsversjon av halehjulsflyet Cessna 180. I 1957 kom modellen 182A som var det f\xc3\xb8rste som fikk tilnavnet Skylane. I senere modeller er vinduene og motoren blitt st\xc3\xb8rre. _NEWLINE_I 1980 ble produksjonen stoppet p\xc3\xa5 grunn av de amerikanske produktansvarslovene, men da denne loven ble forandret tidlig i 1990-tallet ble produksjonen startet igjen. Siden 2005 leveres flyet med multifunksjonsskjermer i dashbordet, s\xc3\xa5kalt glasscockpit, som standardutstyr i stedet for tradisjonelle instrumenter._NEWLINE_Cessna 182 har blitt bygget p\xc3\xa5 lisens i Argentina av DINFIA (med kortkode A182), og i Frankrike av Rheims Aviation, som F-182.\n_START_SECTION_\nKonstruksjon\n_START_PARAGRAPH_\nCessna 182 er et helmetallfly for det meste av aluminium. Enkelte deler som tuppen av vingene og fremre del av cowlingen (motorpanseret) er av glassfiberepoxy eller termoplast. Vingen har samme form som den mindre Cessna 172 og de st\xc3\xb8rre Cessna 205 og Cessna 206 og har vingeprofilen  NACA 2412. Det er sm\xc3\xa5 forskjeller p\xc3\xa5 flap og balanseror mellom disse modellene.\n_START_SECTION_\nMotorer\n_START_PARAGRAPH_\nMotoren er sekssylindret boksermotor p\xc3\xa5 230 eller 235 HK , 170 eller 175 kW. Flyene leveres med motorer fra motorprodusentene Lycoming, Continental eller SMA. Den sterkeste motoren er utstyrt med turbo.\n_START_SECTION_\nPropell\n_START_PARAGRAPH_\nVanligvis benyttes tobladet konstanthastighetspropell, det vil si propell med vridbare blad. Som del av st\xc3\xb8ydempingstiltak kan det monteres tre eller firebladet propell.'